ΓΡΑΠΤΗ ΕΡΩΤΗΣΗ P-0352/98 υποβολή: Ernesto Caccavale (UPE) προς την Επιτροπή (6 Φεβρουαρίου 1998)

Θέμα: Φύση των δαπανών για δραστηριότητες κατάρτισης που πληρούν τους όρους για συγχρηματοδότηση από το ΕΚΤ

Οι τοπικοί φορείς ανάπτυξης, που έχουν συσταθεί ως κοινοπραξίες και/ή ως ενώσεις οργανισμών, ΜΜΕ, πανεπιστημίων και επαγγελματικών ενώσεων, διαδραματίζουν σήμερα ένα ολοένα και σημαντικότερο ρόλο στην προώθηση ή την εφαρμογή δραστηριοτήτων περιφερειακής ανάπτυξης, όχι μόνο χάρη στην ικανότητά τους να ομαδοποιούν εφαρμογές και να προσδιορίζουν στόχους αλλά και χάρη στην ικανότητά τους να επιτυγχάνουν συνέργεια μέσω μιας αποτελεσματικής διαχείρισης των πόρων.

Ανάμεσα στις δραστηριότητές τους για την περιφερειακή ανάπτυξη, εξέχουσα θέση καταλαμβάνουν οι δραστηριότητες κατάρτισης.

Από νομικής και λειτουργικής άποψης, οι εν λόγω κοινοπραξίες και/ή ενώσεις διαφοροποιούνται από τους εταίρους και/ή τα μέλη τους, στο βαθμό που διαθέτουν δικά τους μητρώα ΦΠΑ και ασκούν ξεχωριστές διοικητικο-λογιστικές δραστηριότητες.

Έχοντας υπόψη την απόφαση της Επιτροπής αριθ. 97/322/ΕΕ ((ΕΕ L 146 της 5.6.1997, σελ. 11.))(ειδικότερα τον πίνακα 4 - «διευκρινίσεις όσον αφορά την έννοια του πραγματικού κόστους») καθώς και την εγκύκλιο του Υπουργείου Εργασίας αριθ. 130/95 της 25/10/95 όσον αφορά την έννοια της «ανάθεσης δραστηριοτήτων κατάρτισης», με γνώμονα να αποφεύγεται η υπερβολική γραφειοκρατία και με στόχο την προάσπιση του ποιοτικού επιπέδου των ασκουμένων δραστηριοτήτων, ερωτάται η Επιτροπή:

1. δεν πρέπει άραγε οι εν λόγω φορείς τοπικής ανάπτυξης να ενθαρρύνονται όσον αφορά την εφαρμογή και διαχείριση των αναπτυξιακών δράσεων, ανάμεσα στις οποίες συγκαταλέγονται και οι δράσεις που αφορούν την κατάρτιση;

2. η ανάθεση, εκ μέρους ενός εκ των προαναφερθέντων φορέων που έχουν την ευθύνη ενός σχεδίου κατάρτισης, μιας ή περισσοτέρων φάσεων των προβλεπομένων δραστηριοτήτων σε δική τους κοινοπραξία και/ή ένωση, η οποία διαθέτει τις απαιτούμενες προϋποθέσεις, προτιμάται από μία ανάλογη ανάθεση σε φορείς εκτός των εταιριών που ανήκουν στις κοινοπραξίες και/ή τις ενώσεις, ακριβώς για λόγους επίτευξης των επιθυμητών συνεργειών;

3. δεδομένου ότι οι φορείς ανάπτυξης που είναι υπεύθυνοι για σχέδια κατάρτισης δεν πρέπει να έχουν κερδοσκοπικό χαρακτήρα, σε περίπτωση που σημειωθούν τα προβλεπόμενα στην παράγραφο 2, νομιμοποιείται, σε σεβασμό του εγκεκριμένου προϋπολογισμού αλλά και των παραμέτρων που έχουν προκαθορισθεί, ή εκ μέρους των κοινοπραξιών και/ή των ενώσεων ανάθεση ενός έργου σε τρέχουσες τιμές αγοράς;

4. αποτελεί πραγματικά αποκλειστική αρμοδιότητα των φορέων ανάπτυξης η απλή ανάκτηση του κόστους που έχει επωμισθεί για την σχετική παροχή υπηρεσίας το μέλος της κοινοπραξίας και/ή της ένωσης;

5. είναι άραγε στόχος της Επιτροπής η στήριξη των δραστηριοτήτων και των προγραμμάτων που αναπτύσσουν αυτοί οι φορείς;

Απάντηση του κ. Flynn εξ ονόματος της Επιτροπής (10 Μαρτίου 1998)

1. Η Επιτροπή δεν ευνοεί κανέναν οργανισμό, δεδομένου ότι δεν επεμβαίνει στη διαδικασία επιλογής και αξιολόγησης των δραστηριοτήτων τους εκ των προτέρων. Περιορίζεται στον καθορισμό, κατά τρόπο γενικό και στο πλαίσιο της εταιρικής σχέσης με το κράτος μέλος, των κριτηρίων και των κατευθυντήριων γραμμών που πρέπει να ακολουθούν οι τελικοί δικαιούχοι κατά την εφαρμογή των δραστηριοτήτων που συγχρηματοδοτούνται από το Ευρωπαϊκό Κοινωνικό Ταμείο (ΕΚΤ).

2. Εφόσον οι δραστηριότητες δεν πραγματοποιούνται (εν μέρει ή ολικά) άμεσα από τον τελικό δικαιούχο αλλά από υπεργολάβο σε κατώτερο επίπεδο, ο δημόσιος ή ιδιωτικός οργανισμός που αναθέτει την υπεργολαβία παραμένει ο τελικός δικαιούχος και αναλαμβάνει επομένως την ευθύνη κάθε δαπάνης για την εκτέλεση των εν λόγω δραστηριοτήτων. Είναι επίσης σημαντικό να διασαφηνιστεί ότι ο οργανισμός στον οποίο έχει ανατεθεί μια δραστηριότητα καθ'υπεργολαβία δεν μπορεί σε καμιά περίπτωση να την αναθέσει με τη σειρά του σε άλλον υπεργολάβο (εν μέρει ή ολικά).

3. και 4. Ούτε οι φορείς ανάπτυξης που ανέφερε ο κ.βουλευτής ούτε κανένας άλλος οργανισμός κατάρτισης δεν μπορούν σε καμιά περίπτωση να έχουν κερδοσκοπικό χαρακτήρα. Επιπλέον μόνο τα έξοδα που είναι άμεσα συνδέδεμένα με την προπαρασκευή και την εκτέλεση ενός προγράμματος ικανοποιούν τις προϋποθέσεις για συγχρηματοδότηση, και οι δαπάνες πρέπει να αντιστοιχούν στις πληρωμές που πραγματοποιούνται, συνοδευόμενες από τιμολόγια ή παραστατικά ισοδύναμης αποδεικτικής αξίας.

5. Τα ζητήματα που αφορούν την εφαρμογή και παρακολούθηση των συγκεκριμένων προγραμμάτων εμπίπτουν στη δικαιοδοσία των εθνικών αρχών.